Pasientskadenemnda vurderer å anke den første dommen der en ME-pasient vant fram med krav om erstatning.

Onsdag fortalte TV 2 Nyhetene historien om May Britt Hovland. Hun ble syk etter et vaksineforsøk som staten gjennomførte mellom 1988 og 1991.

180.000 ungdomsskolelever ble vaksinert mot hjernehinnebetennelse. Vaksinen kan ha påført Hovland ME, eller kronisk utmattelsessyndrom.

20 års kamp mot systemet

Etter en 20 år lang kamp har Hovland, som den første i Norge, vunnet fram i rettenmed sitt krav om erstatning etter vaksineforsøket.

– Det opplever jeg som godt. Jeg håper det er slutten på en lang kamp. Men jeg klarer på en måte ikke å slippe jubelen løs, sa Hovland til TV 2 Nyhetene onsdag.

Vurderer anke

Nå varsler Pasientskadenemnda at det kan bli en ny runde i retten for May Britt Hovland. Nemnda fester ikke lit til de sakkyndige legene i saken.

– Det vi reagerer mest på, er at det foreligger tre sakkyndige vurderinger som domstolen har valgt å legge vekt på. Ingen av disse sakkyndige har gått inn i journaldokumentene i saken og vurdert de erstatningsrettslige sidene ved saken, sier direktør Rose-Marie Christiansen i Pasientklagenemnda.

Les også: Over 300 nordmenn mener de er vaksineskadde

Uenig i kritikken

Professor Elling Ulvestad er en av legene retten har brukt som sakkyndig i saken. Han mener retten nå kritiseres på feil grunnlag.

Han mener at det ikke er hans oppgave å besvare de erstatningsrettslige spørsmålene, men de medisinske.

– Vi kan ikke være sikker på at vaksinen gir ME, men vi kan ikke være sikker på at den ikke gir ME heller, sier professoren.

– Ikke pasientens ansvar

– Spørsmålet er om det er pasientens skyld at vi ikke har denne kunnskapen, eller er det den medisinske vitenskapen sin skyld at vi ikke har denne kunnskapen? Jeg mener det er vi som har ansvar for å generere den kunnskapen som skal til. Den har vi ikke klart å fremskaffe. Det er ikke pasientene sitt ansvar, sier Ulvestad.